ธปท.ชี้ ครึ่งปีหลังเเรงกดดันเงินเฟ้อเพิ่มขึ้น
ธปท.ชี้ ครึ่งปีหลังเเรงกดดันเงินเฟ้อเพิ่มขึ้น เชื่ออยู่ในกรอบเป้าหมาย
1 มิ.ย. 2553

ธปท.ชี้ ครึ่งปีหลังเเรงกดดันเงินเฟ้อเพิ่มขึ้น เชื่ออยู่ในกรอบเป้าหมาย
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า  จากภาวะอัตราเงินเฟ้อล่าสุดที่กระทรวงพาณิชย์ประกาศในเดือนพ.ค. สะท้อนว่าทิศทางเงินเฟ้อมีเเนวโน้มเร่งตัวขึ้น จากทั้งราคาสินค้าที่ปรับเพิ่มขึ้น รวมถึงผักผลไม้ ฯลฯ  ซึ่งนอกจากจะทำให้อัตราเงินเฟ้อทั่วไปเเละอัตราเงินเฟ้อพื้นฐานในปีนี้น่าจะปรับสูงขึ้น  เเต่อย่างไรก็ตาม ธปท.ยังเชื่อว่าอัตราเงินเฟ้อน่าจะยังอยู่ในกรอบเป้าหมาย 0.5-3.5% 
"เงินเฟ้อปีนี้น่าจะเพิ่มขึ้นอย่างต่อเนื่อง โดยเฉพาะในครึ่งปีหลังเงินเฟ้อน่าจะเป็นเเรงกดดันภาวะเศรษฐกิจเพิ่มขึ้น เพราะส่วนหนึ่งเป็นเพราะภาวะเศรษฐกิจเองก็ฟื้นตัว เเละขณะเดียวกัน มาตรการความช่วยเหลืออุดหนุนภาครัฐของรัฐบาลจะหมดลง   ซึ่งยอมรับว่าปัจจัยของเงินเฟ้อเริ่มเป็นเเรงกดดันต่อการดำเนินนโยบายทางการเงินอยู่บ้าง เเต่เท่าที่ติดตามดู เงินเฟ้อถึงจะเพิ่มขึ้นบ้าง ก็ไม่ได้เร่งตัวมากนัก โดยเฉพาะเงินเฟ้อพื้นฐานซึ่งธปท.ต้องดูเเล ก็ไม่ได้เพิ่มขึ้นจนน่าห่วง" นายบัณฑิต  กล่าว
ทั้งนี้ ในการประชุมคณะกรรมการนโยบายการเงิน(กนง.) ในวันที่ 2 มิ.ย. คณะกรรมการทั้งหมดจะให้ความสำคัญกับการพิจารณาปัจจัยทุกอย่างเพื่อดูว่าควรจะปรับอัตราดอกเบี้ย นโยบาย จากปัจจุบันที่ 1.25% หรือไม่ เเต่เท่าที่ดูการพิจารณาน่าจะยังให้น้ำหนักอยู่ที่การฟื้นตัวของเศรษฐกิจ เนื่องจากยังมีปัจจัยเสี่ยงจากการฟื้นตัวของเศรษฐกิจโลก ผลกระทบจากภาคธุรกิจจากปัญหาการเมืองเเละการใช้จ่ายในประเทศที่ยังต้องติดตามอยู่อีก